s 22. sjednice Vijeća Gradske četvrti Sesvete, održane 20. veljače 2019., s početkom u 17,00 sati u Gradskoj četvrti Sesvete – Područnom uredu Sesvete, Trg Dragutina Domjanića 4, soba 23/II, Sesvete.

Nazočni članovi Vijeća Gradske četvrti Sesvete:

Petar Bajan, Željko Blažinović, Antun Bošnjaković, Marko Brkić, Maja Buljubašić, Marko Galić, Mira Halapa, Jurica Jug, Stjepan Kezerić, Damir Kostanjski, Tihomir Lukanić, Vladimir Marić, Dražen Markota, Mladen Šturlić-Tupek, Nataša Vučkov, Zlata Trošelj. 

Opravdano odsutni: 
Ivanka Gregoranić, Boris Matoic, Marija Baričević.

Nazočni radno:
- Ante Plazonić - zastupnik Gradske skupštine s područja Gradske četvrti Sesvete i koordinator za izgradnju Branimirove ulice
- Borko Samec - glavni i odgovorni urednik portala Sesvete Danas
- Stipe Jurić, Petar Vukelić – Gradski ured za mjesnu samoupravu, P.O. Sesvete

Sjednicu Vijeća Gradske četvrti Sesvete otvara predsjednik Vijeća Stjepan Kezerić,  pozdravlja nazočne članove Vijeća i radno nazočne, zahvaljuje na odazivu, konstatira da je prisutno 14 članova Vijeća, te da Vijeće može pravovaljano odlučivati. 
            Prije prihvaćanja dnevnog reda, predsjednik napominje da su članovi Vijeća primili zapisnik s 21. sjednice Vijeća održane 30. siječnja 2019., te bi sukladno Poslovniku o radu Vijeća trebalo prihvatiti zapisnik ukoliko nema primjedbi na isti.
Kako primjedbi nije bilo, Vijeće je jednoglasno usvojilo zapisnik s 21. sjednice Vijeća Gradske četvrti Sesvete.

/ Sjednici je u 17,02 pristupio Vladimir Marić. /

Predsjednik je potom iznio prijedlog dnevnog reda 22. sjednice Vijeća Gradske četvrti Sesvete i zamolio članove Vijeća, ako imaju kakve primjedbe ili prijedloge, da ih iznesu. Predložio je da Ante Plazonić, prije nego što se prijeđe na rad po dnevnom redu, izvijesti sve članove Vijeća o novonastaloj situaciji s Branimirovom ulicom. Primjedbi na prijedlog dnevnog reda nije bilo, te je Vijeće jednoglasno usvojilo sljedeći


DNEVNI RED :

1. Prijedlog Zaključka o izmjeni Plana komunalnih aktivnosti Gradske četvrti Sesvete u 2019.
2. Prijedlog Programa utroška sredstava s pozicije ostali nespomenuti rashodi poslovanja za 2019.
3. Razno.


Ante Plazonić rekao je kako su na cijeloj dionici Branimirove ulice izvršeni svi očevidi i procjene zemljišta i objekata. Vezano uz parcele istaknuo je kako su napravljeni procjeniteljski elaborati koji su potom dostavljeni vlasnicima. Neki su prihvatili ponuđenu cijenu te njima slijedi postupak ugovaranja prodaje. Velika većina vlasnika odbila je procijenjenu cijenu te se tamo ide u postupak izvlaštenja. Prije postupka izvlaštenja na zahtjev stranke mijenjaju se procjenitelji, opet se izrađuje procjeniteljski elaborat temeljem kojega Grad Zagreb pokreće postupak izvlaštenja i stupa u posjed zemljišta. 

/ Sjednici je u 17,07 pristupio Željko Blažinović. /

            Ante Plazonić je po pitanju stambenih objekata rekao kako je pet objekata legalizirano, a dva nisu. Različita su tumačenja oko bespravnih objekata te je zato Grad Zagreb zatražio mišljenje Ministarstva graditeljstva i prostornog uređenja te Ministarstva pravosuđa. Na temelju tih mišljenja predložit će se odluka Gradske skupštine. Koordinator za izgradnju Branimirove ulice rekao je kako se znatno ubrzala razmjena između gradskih ureda te se samim time brže obrađuju predmeti. Smatra da je ovom brzinom moguće otkupiti polovicu trase Branimirove ulice.

Stjepan Kezerić upitao je koja je prosječna cijena koja se ponudila za građevinsko zemljište i za zelenu površinu. Ante Plazonić rekao je kako se za građevinsko zemljište nudi između 105 i 115€ po m2, a za zelenu površinu od 20 do 22€ po m2 , na što se dodatno naplaćuje postojeća kultura na zemljištu – npr. voćke, nasadi itd. Naglasio je u smislu cijena da veliku pomutnju stvaraju prijašnje procjene. Govoreći o stanju parcela, rekao je da ih je većina neodržavana i zarasla. 

Mladen Šturlić-Tuepk dotaknuo se izjave o žbunju i zapuštenosti parcela upozorivši da vlasnici više godina na parcelama nisu ništa mogli raditi. Nataša Vučkov i Mladen Šturlić-Tupek kratko su progovorili o cijenama zemljišta u Jelkovcu i Starom Brestju.

Ante Plazonić iznosi problem unošenja manjih iznosa u prijašnje kupoprodajne ugovore zbog izbjegavanja plaćanja punog poreza, što posljedično onda srednju cijenu koju traže vještaci od Porezne uprave čini manjom. 

           Petar Bajan pitao je kada se planiraju radovi, na što je Ante Plazonić odgovorio da se paralelno s rješavanjem imovinsko-pravnih problema radi i izvedbeni projekt. 
 
Predsjednik Gradske četvrti Sesvete Stjepan Kezerić zahvaljuje Anti Plazoniću na informacijama, te nastavlja sjednicu.

/Prelazi se na rad po dnevnom redu./

Ad 1)

Stjepan Kezerić navodi da je svima dostavljen Prijedlog Zaključka o izmjeni Plana komunalnih aktivnosti Gradske četvrti Sesvete u 2019. te otvora raspravu.
	Željko Blažinović upozorio je kako postoji velika mogućnost da se stare freske na stropu kapelice svetog Mihovila unište uslijed problema s krovom. Zamolio je da se pri ovoj izmjeni Plana uvrsti rekonstrukcija krovišta u Plan komunalnih aktivnosti Gradske četvrti Sesvete u 2019.. 
Stjepan Kezerić je istaknuo da se mora računati da će neraspoređena sredstva u Planu  nestati kad dođu troškovnici i ponude s javne nabave.  
Željko Blažinović je rekao da bi se bio spreman odreći nekih akcija u korist ove aktivnosti, a da je iznos za rekonstrukciju maksimalno 400.000 kuna. Naglasio je povijesnu i kulturnu vrijednost samog objekta i fresaka na stropu. 
Stjepan Kezerić iznosi da će se iz nerazvrstanih sredstava izdvojiti 300.000 kuna te staviti na poziciju uređivanja krovišta ove kapele.
	Ivan Dokša upozorio je da na području Mjesnog odbora Paruževina ne postoji pločnik te se uveliko povećao promet otkad se napravila prometnica preko Lušca. Građani su prisiljeni u dijelu gdje nema pločnika preskakati jarke kako ne bi bili na prometnici. 
Stjepan Kezerić je naglasio kako su se u Paruževini na zahtjev Vijeća Mjesnog odbora Paruževina prošle godine izgradile dvije prometnice i potpredsjednik Vijeća Mjesnog odbora Paruževina se složio na koordinaciji s mjesnim odborima da se ove godine odradi produžetak Kusove ulice. Izrada pločnika na Paruževinskoj cesti u Paruževini izvela bi se iduće godine, s obzirom na smanjena sredstva za ovu godinu te kako je iznos za tu investiciju preko 2.000.000 kuna.
 Ivan Dokša rekao je kako je žalosno da u 21. stoljeću u prigorskim naseljima ne postoji nogostup. Stjepan Kezerić rekao je da nema nogostupa ni u nekim mjestima u centru Sesveta te kako su prioriteti temeljem kojih se izrađuje Plan rada prema prijedlogu vijeća mjesnih odbora. Sukladno dogovoru s Vijećem Mjesnog odbora Paruževina pristupit će se izgradnji prometnice u idućoj godini.
	Vladimir Marić izrazio je negodovanje zbog toga što se kroz Plan komunalnih aktivnosti Gradske četvrti Sesvete u 2019. izvodi aktivnost „zamjena dotrajale umjetne trave na velikom terenu NK Sesvete“ u iznosu od 2.000.000 kuna. Smatra da bi se aktivnosti trebale provoditi iz sredstava Grada Zagreba, a ne od Gradske četvrti Sesvete koja su ionako ove godine umanjena.
	Stjepan Kezerić naveo je primjer izgradnje dječjeg vrtića u Vugrovcu koji je napravljen u prethodnom mandatu novcem Gradske četvrti Sesvete. Iako nisu bili odgovorni, članovi Vijeća su mislili da je bitno osigurati izgradnju vrtića svojim sredstvima. Stjepan Kezerić smatra da je dobro pomoći organizacijama u Sesvetama oko kojih se ljudi okupljaju (Crkve, sportski klubovi).
	Nataša Vučkov pohvalila je tematski park u Adamovcu. Istaknula je svoje mišljenje da se prvo treba urediti osnovna komunalna  infrastruktura kao što su prometnice i nogostupi, a ne da se za to izdvajaju novci tek kad se urede crkve i tereni sportskih klubova.
 Jurica Jug rekao je da nema smisla da ljudi nemaju nogostupa, a da se u dvije godine uloži oko 1.000.000 kuna za crkvu u Sesvetskim Selima. Nataša Vučkov i Jurica Jug istaknuli su da se građanima naplaćuje korištenje tih terena, prikupljaju se članarine u klubu, za razliku od sportskih terena koje se besplatno može koristiti.
	Željko Blažinović je rekao da se nogometne klubove i u prethodnim mandatima podupiralo. Smatra da se oko četiri nogometna kluba u Gradskoj četvrti Sesvete okuplja velik broj ljudi te da zbog toga treba ulagati sredstva u sesvetski sport.

/ Sjednici je u 17,30 pristupio Damir Kostanjski /

Kako nije bilo daljnjih primjedbi, Vijeće je većinom glasova, s 12 glasova „za“,  3 “protiv“  i 1 suzdržanim donijelo

Zaključak 
o izmjeni Plana komunalnih aktivnosti Gradske četvrti Sesvete u 2019.
/ Zaključak se prilaže zapisniku sjednice /

Ad 2)

Stjepan Kezerić rekao je da se prelazi na točku dnevnog reda Prijedlog Programa utroška sredstava s pozicije ostali nespomenutih rashoda poslovanja za 2019. godinu. Kako nije bilo rasprave prešlo se na glasovanje o prijedlogu te je Vijeće većinom glasova, s 15 glasova „za“,  1 „protiv“ donijelo

Zaključak o prijedlogu  utroška sredstava s pozicije
      ostali nespomenuti rashodi poslovanja za 2019.
/ Zaključak se prilaže zapisniku sjednice /

Ad 3)

Stjepan Kezerić obavijestio je da je bio na sastanku s pročelnikom Gradskog ureda za obrazovanje Ivicom Lovrićem i predsjednikom Vijeća Mjesnog odbora Kašina Miljenkom Bertovićem vezano uz izgradnju dječjeg vrtića u Kašini. Vijeće Mjesnog odbora Kašina predložilo je da se zemljište otkupi od privatnih vlasnika te su dali prijedlog parcela gdje smatraju da bi bilo dobro mjesto za izgradnju dječjeg vrtića. Gradski ured za obrazovanje će stupiti u kontakt s vlasnicima parcela i u izvjesno vrijeme će se pokrenuti projekt za izgradnju dječjeg vrtića. Potom je Stjepan Kezerić izvijestio okupljene o svome sastanku s pročelnikom Gradskog ureda za prostorno uređenje, izgradnju Grada, graditeljstvo, komunalne poslove i promet Dinkom Bilićem, vezano uz križanje u Soblincu. Dinko Bilić obećao je da će sazvati sastanak s Hrvatskim cestama i dati datum početka radova, na čemu je predsjednik Vijeća inzistirao. Pročelnik Bilić je još predsjedniku Vijeća rekao da će se sredstva za radove rekonstrukcije prometnice na Brestovečkoj ulici biti odobreni kroz sljedeći rebalans gradskog proračuna.
Željko Blažinović zatražio je odgovor što će biti s projektom Kašinske-Bistričke ulice u Sesvetama.
Jurica Jug je upozorio da je nakon uklanjanja kioska na Zagrebačkoj cesti u Sesvetama ostalo cigle i ostataka te zatražio informaciju tko je nadležan za postupanje po tom pitanju.                                Stjepan Kezerić rekao je da će se poslati požurnica za uklanjanje kioska na Trakošćanskoj ulici u Sesvetama. 
Dražen Markota rekao je kako je za ta pitanja nadležan Grad Zagreb.
Nataša Vučkov je izvijestila okupljene o raspravi na sjednici Vijeća za prevenciju Gradske četvrti Sesvete te predložila da se pozovu predstavnici prometnog redarstva na Trakošćansku ulicu jer se na toj lokaciji vozila učestalo parkiraju na pločniku te time prisiljavaju pješake da izlaze na kolnik prometnice. 
Stjepan Kezerić složio se s ocjenom Nataše Vučkov o opasnosti u koju su stavljeni pješaci zbog nepravilnog parkiranja vozila. Rekao je kako su prometni redari upućeni u situaciju od službenika Policijske postaje Sesvete te kako se zajedničkim aktivnostima nastoji spriječiti nepropisno parkiranje. Prometni redari i policija pojačano će vršiti kontrolu i naplaćivati kazne vozilima koja su krivo parkirana na Trakošćanskoj ulici. 
Nataša Vukov potom je upozorila da se vozila ispred stambenog objekta u Karlovačkoj ulici kod kbr. 2 (javni bilježnik) parkiraju na kolniku ceste čime ugrožavaju sigurnost građana u prometu. Stjepan Kezerić rekao je da se to treba prijavljivati prometnom redarstvu i policiji.
Zlata Trošelj ispričala je svoje iskustvo vezano uz nepropisno parkiranje vozila po Livadarskom putu i Kelekovoj ulici u Sesvetskoj Sopnici. Zlata Trošelj rekla je kako je nedovoljno prometnih redara da bi pokrili čitav teren. Nataša Vučkov kazala je kako treba povećati broj prometnih redara kako bi se obavio posao. 
Dražen Markota iznosi da je razgovarao sa voditeljem komunalnog redarstva kako bi jedan odsjek redarstva s obzirom na veličinu Sesveta bio stacioniran u Sesvetama. 
Dražen Markota potom je rekao da treba vidjeti u kojem je stadiju izrada projekta poboljšanja prometne situacije na području Mjesnog odbora Gajišće, kako bi se tim projektom trebala povećati sigurnost u prometu i dobiti dodatna parkirna mjesta. Upozorio je na problem manjka parkirnih mjesta na Selčini te predložio da se razmotri potencijalna lokacija za izgradnja dodatnih parkirnih mjesta na Selčinskoj ulici kod kbr. 23 u Sesvetama. Zlata Trošelj je rekla kako su stanari okolnih zgrada i u prethodnom razdoblju predlagali izgradnju parkinga na toj lokaciji. 
	Ivan Dokša je naglasio da je on na prošloj sjednici predložio otkup privatnog zemljišta u Kašini te je izrazio čuđenje kako nitko nije u prethodnom razdoblju predložio otkup privatnog zemljišta.
	Stjepan Kezerić rekao je kako je inicijativa pokrenuta od Vijeća Mjesnog odbora Kašina prije dvije godine. Gradski ured za obrazovanje pokreće daljnju proceduru. Željko Blažinović naglasio je da se radi o prijedlogu koji je iz prethodnog perioda no ništa nije bilo na pismeno.
	Damir Kostanjski je rekao kako nije dobio odgovor nadležnog gradskog ureda vezano uz rekonstrukciju Cerske ulice. Istaknuo je kako se spomenuta prometnica počela urušavati.
	Marko Brkić pitao je ima li kakva informacija o rekonstrukciji pješačkog mosta na Zagrebačkoj ulici u Sesvetama. 
Stipe Jurić i Stjepan Kezerić obavještavaju da je prijedlog za rekonstrukciju mosta dostavljen Gradskom uredu za prostorno uređenje, izgradnju Grada, graditeljstvo, komunalne poslove i promet te nije zaprimljen nikakav odgovor. 
Vezano uz informaciju o rekonstrukciji vodovoda po Zagrebačkoj cesti Marko Brkić upitao je na kojoj će se trasi Zagrebačke odvijati radovi. Stjepan Kezerić odgovorio je da će se raditi od Ulice Otona Ivekovića prema Brestju.
	Marko Galić rekao je da na području Adamovca, Lužana, Glavnice i Moravča ne postoji dječji vrtić te pitao planira li se na tom području izgradnja gradskog dječjeg vrtića. Stjepan Kezerić smatra da treba u budućim planovima razmišljati o tom području.

Daljnje rasprave nije bilo, te je Vijeće završilo s radom u 17,55.


KLASA: 026-02/19-001/119
URBROJ: 251-06-11-12-19-2
Sesvete, 20. veljače 2018.


Zapisnik sastavio:
Petar Vukelić
									      Predsjednik
								         Vijeća Gradske četvrti 
							                                 Sesvete

								             Stjepan Kezerić 

